送陳季常歸洛
作者：黄庭堅
朝代：宋

paragraphs: 人生俱行役，何能如聚鹿。
浮楂在江湖，邂逅一相觸。
天邊數年別，故人有陳叔。
誰云區區葉，車馬肯來辱。
清樽聽夜語，常灺三四燭。
劇談連古今，天漢瀉崖谷。
高材歎加壯，所向動乖俗。
我官塵土閒，强折腰不曲。
飽飯逐人行，君來方拭目。
汝潁無奇士，僕夫催結束。
嗟如秋窗暉，來少去苦速。
蚤吾接雍容，愛德心不足。
歲晚託懿親，清義迺愈篤。
落日送河梁，鳴蟬度喬木。
歲寒贈君何，唯有南溪竹。